CELEX: 32012Y0922(03)
Language: mt
Date: 2012-07-13 00:00:00
Title: Deċiżjoni tal-Bord Ewropew dwar ir-Riskju Sistemiku tat- 13 ta’ Lulju 2012 li timplimenta regoli dwar il-protezzjoni tad-data fi ħdan il-Bord Ewropew dwar ir-Riskju Sistemiku (BERS/2012/1)

22.9.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 286/16
            
         DEĊIŻJONI TAL-BORD EWROPEW DWAR IR-RISKJU SISTEMIKU
   tat-13 ta’ Lulju 2012
   li timplimenta regoli dwar il-protezzjoni tad-data fi ħdan il-Bord Ewropew dwar ir-Riskju Sistemiku
   (BERS/2012/1)
   2012/C 286/11
   IL-BORD ĠENERALI TAL-BORD EWROPEW DWAR IR-RISKJU SISTEMIKU,
   Wara li kkunsidra l-Artikolu 16 tat-Trattat dwar il-Funzjonament tal-Unjoni Ewropea,
   Wara li kkunsidra r-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dak id-data (1), u b’mod partikolari l-Artikolu 24(8) u l-Anness tiegħu,
   Wara li kkonsulta lill-Kontrollur Ewropew għall-Protezzjoni tad-Data (KEPD),
   Billi:
   
               (1)
            
            
               Ir-Regolament (KE) Nru 45/2001 jistabbilixxi l-prinċipji u r-regoli applikabbli għall-istituzzjonijiet u l-korpi kollha tal-Unjoni Ewropea u jipprovdi għall-ħatra ta' uffiċjal għall-protezzjoni tad-data (UPD) minn kull istituzzjoni u korp tal-Unjoni.
            
         
               (2)
            
            
               Skont l-Artikolu 24(8) tar-Regolament (KE) Nru 45/2001, l-istituzzjonijiet u l-korpi kollha tal-Unjoni għandhom jadottaw regoli ta’ implimentazzjoni ulterjuri dwar l-UPD b’mod konformi mal-Anness ta’ dak ir-Regolament.
            
         
               (3)
            
            
               Huwa xieraq li jiġu inklużi dispożizzjonijiet dwar il-kontrolluri u l-koordinaturi tal-protezzjoni tad-data, li l-kompiti u d-dmirijiet tagħhom huma relatati ma' dawk tal-UPD, u dwar ir-regolazzjoni tad-drittijiet tas-suġġetti tad-data,
            
         ADOTTA DIN ID-DEĊIŻJONI:
   TAQSIMA 1
   
      DISPOŻIZZJONIJIET ĠENERALI
   
   Artikolu 1
   Suġġett u ambitu
   Din id-Deċiżjoni tistabbilixxi regoli dwar:
   
               (a)
            
            
               il-ħatra u l-istatus tal-UPD tal-Bord Ewropew dwar ir-Riskju Sistemiku (BERS), kif ukoll dwar il-kompiti, id-dmirijiet u s-setgħat tal-UPD;
            
         
               (b)
            
            
               l-irwoli, il-kompiti u d-dmirijiet tal-kontrolluri u l-koordinaturi tal-protezzjoni tad-dejta;
            
         
               (c)
            
            
               l-eżerċitar ta' drittijiet mis-suġġetti tad-dejta.
            
         Artikolu 2
   Definizzjonijiet
   Għall-finijiet ta’ din id-Deċiżjoni, għandhom japplikaw id-definizzjonijiet li ġejjin:
   
               (a)
            
            
               “kontrollur” ifisser maniġer responsabbli għal unità organizzattiva li tiddetermina l-iskopijiet u l-mezzi għall-ipproċessar ta’ dejta personali;
            
         
               (b)
            
            
               “koordinatur tal-protezzjoni tad-data” tfisser membru tal-persunal li jassisti lil kontrollur fil-qadi ta’ dmirijietu ta’ protezzjoni tad-data. Din il-persuna għandha tkun speċjalista fil-ġestjoni tar-rekords.
            
         TAQSIMA 2
   
      L-UFFIĊJAL GĦALL-PROTEZZJONI TAD-DATA
   
   Artikolu 3
   Ħatra, status u affarijiet organizzattivi
   1.   Il-Bord Ġenerali għandu:
   
               (a)
            
            
               jaħtar UPD li jkun anzjan biżżejjed biex jissodisfa r-rekwiżiti tal-Artikolu 24 tar-Regolament (KE) Nru 45/2001;
            
         
               (b)
            
            
               jiffissa terminu għall-kariga tal-UPD ta’ bejn sentejn u ħames snin.
            
         2.   Il-Bord Ġenerali għandu jiżgura li l-UPD jista’ jwettaq il-kompiti u d-dmirijiet ta’ UPD b’mod indipendenti. Mingħajr preġudizzju għal dik l-indipendenza, l-evalwaturi tal-UPD għandhom jikkonsultaw lill-KEPD qabel ma jevalwaw il-prestazzjoni tal-UPD fir-rigward tal-kompiti u d-dmirijiet tiegħu.
   3.   Il-kontrollur relevanti għandu jiżgura li l-UPD jiġi infurmat mingħajr dewmien:
   
               (a)
            
            
               meta tinqala’ xi kwistjoni li jkollha, jew jista’ jkollha, implikazzjonijiet għall-protezzjoni tad-data; u
            
         
               (b)
            
            
               fir-rigward tal-kuntatti kollha bejn il-BERS u l-partijiet esterni fir-rigward tal-applikazzjoni tar-Regolament (KE) Nru 45/2001, b’mod partikolari kwalunkwe interazzjoni mal-KEPD.
            
         4.   Il-Bord Ġenerali jista’ jaħtar Viċi UPD, li għalih għandhom japplikaw l-Artikolu 24(1), (2) u (6) tar-Regolament (KE) Nru 45/2001. Il-Viċi UDP għandu jappoġġja lill-UPD fit-twettiq tal-kompiti u d-dmirijiet tiegħu u jissostitwih f'każ fejn dan tal-aħħar ikun assenti.
   5.   Kull persunal li jipprovdi appoġġ lill-UPD fir-rigward ta’ kwistjonijiet ta’ protezzjoni tad-data għandu jaġixxi biss fuq struzzjonijiet mill-UPD.
   6.   L-UPD jista’ jitkeċċa bil-kunsens tal-KEPD, jekk ma jkunx għadu jissodisfa l-kundizzjonijiet meħtieġa għat-twettiq tal-kompiti u d-dmirijiet tiegħu.
   Artikolu 4
   Kompiti u dmirijiet tal-UPD
   Meta jwettsa id-dmirijiet speċifikati fl-Artikolu 24 tar-Regolament (KE) Nru 45/2001 u fl-Anness għal dak ir-Regolament, l-UPD għandu jwettaq id-dmirijiet li ġejjin, waqt li jieħu f’kunsiderazzjoni l-kontribut mis-Segretarjat tal-BERS:
   
               (a)
            
            
               joħloq kuxjenza dwar kwistjonijiet ta’ protezzjoni tad-data u jħeġġeġ kultura ta’ protezzjoni tad-data personali fi ħdan il-BERS;
            
         
               (b)
            
            
               jagħti pariri lill-Bord Ġenerali, lill-Kumitat ta’ Tmexxija, lis-Segretarjat, lill-kontrollur u lill-koordinatur tal-protezzjoni tad-data dwar kwistjonijiet li jirrigwardaw l-applikazzjoni ta’ dispożizzjonijiet dwar il-protezzjoni tad-data fi ħdan il-BERS. L-UPD jista’ jiġi kkonsultat mill-Bord Ġenerali, il-Kumitat ta’ Tmexxija, is-Segretarjat, il-kontrollur ikkonċernat jew kwalunkwe individwu dwar kull kwistjoni li tirrigwarda l-interpretazzjoni jew l-applikazzjoni tar-Regolament (KE) Nru 45/2001;
            
         
               (c)
            
            
               jikkoopera mal-KEPD fuq talba ta’ dan tal-aħħar jew fuq l-inizjattiva tiegħu stess u jwieġeb għal rikjesti li l-KEPD jindirizza lill-UPD tal-BERS;
            
         
               (d)
            
            
               jiddetermina jekk operazzjoni ta’ proċessar hux aktarx li tippreżenta riskji speċifiċi fis-sens tal-Artikolu 27 tar-Regolament (KE) Nru 45/2001 u b'hekk hija soġġetta għal verifika minn qabel. L-UPD għandu jikkonsulta lill-kontrollur ikkonċernat jekk dan ikun meħtieġ. F’każ ta’ dubju dwar il-ħtieġa ta’ verifika minn qabel, il-KEPD għandu jiġi kkonsultat, b’mod konformi mal-Artikolu 27(3) tar-Regolament (KE) Nru 45/2001;
            
         
               (e)
            
            
               fuq talba tal-Bord Ġenerali, il-Kumitat tat-Tmexxija, is-Segretarjat jew kwalunkwe individwu, jew fuq l-inizjattiva tiegħu stess, jinvestiga kwistjonijiet u okkorrenzi relatati direttament mal-kompiti u d-dmirijiet tal-UPD u jirrapporta lura lil min ikun għamel it-talba. L-UPD għandu jikkunsidra l-kwistjonijiet u l-fatti b’mod imparzjali u waqt li jikkunsidra debitament id-drittijiet tas-suġġett tad-data. Jekk l-UPD jidhirlu li huwa xieraq, huwa għandu jinfurma lill-partijiet l-oħrajn ikkonċernati b’mod xieraq. Jekk ir-rikjedent ikun individwu jew jaġixxi f’isem individwu, l-UPD għandu, safejn ikun possibbli, jiżgura li r-rikjesta tibqa' kunfidenzjali, ħlief jekk is-suġġetti tad-data kkonċernati jagħtu l-kunsens ċar tagħhom biex ir-rikjesta tiġi ttrattata mod ieħor;
            
         
               (f)
            
            
               jikkoopera ma’ UPD ta’ istituzzjonijiet u korpi oħrajn tal-Unjoni, b'mod partikolari billi jiskambja u jaqsam tagħrif u jirrappreżenta lill-BERS f’kull diskussjoni – ħlief f’każijiet tal-qorti – fir-rigward ta’ kwistjonijiet dwar il-protezzjoni tad-data; u
            
         
               (g)
            
            
               jissottometti programm ta’ ħidma annwali u rapport annwali dwar attivitajiet tal-UPD lill-Bord Ġenerali u lill-KEPD.
            
         Artikolu 5
   Is-setgħat tal-UPD
   1.   L-UPD jista’:
   
               (a)
            
            
               jitlob opinjoni mingħand is-Segretarjat tal-BERS dwar kwalunkwe kwistjoni relatata mal-kompiti u d-dmirijiet tal-UPD;
            
         
               (b)
            
            
               joħroġ opinjoni dwar il-leġittimità ta’ operazzjonijiet ta’ proċessar attwali jew proposti jew dwar kull kwistjoni li tirrigwarda n-notifika ta’ operazzjonijiet ta’ proċessar;
            
         
               (c)
            
            
               iwassal għall-attenzjoni tal-Kap tas-Segretarjat tal-BERS kwalunkwe nuqqas ta’ konformità min-naħa tal-persunal mal-obbligi taħt ir-Regolament (KE) Nru 45/2001;
            
         
               (d)
            
            
               ikollu aċċess f’kull ħin għad-data li tikkostitwixxi s-suġġett ta’ operazzjonijiet ta’ proċessar dwar data personali u għall-uffiċċji, installazzjonijiet ta’ proċessar tad-data u trasportaturi tad-data;
            
         
               (e)
            
            
               ikun involut kull meta l-BERS jifformula regoli interni relatati mal-protezzjoni tad-data personali;
            
         
               (f)
            
            
               iżomm lista anonima tar-rikjesti bil-miktub mis-suġġetti tad-data fir-rigward tal-eżerċitar tad-drittijiet tagħhom; u
            
         
               (g)
            
            
               iwettaq il-kompiti l-oħrajn speċifikati fl-Anness għar-Regolament (KE) Nru 45/2001.
            
         2.   Mingħajr preġudizzju għall-kompiti u s-setgħat tal-kontrollur, l-UPD għandu s-setgħat ta' iffirmar għall-korrispondenza mħejjija mill-UPD fi ħdan il-limiti tal-mandat tiegħu.
   TAQSIMA 3
   
      KONTROLLUR U KOORDINATUR TAL-PROTEZZJONI TAD-DATA
   
   Artikolu 6
   Kompiti u dmirijiet tal-kontrolluri u l-koordinaturi tal-protezzjoni tad-dejta
   1.   Il-kontrolluri għandhom jiżguraw li l-operazzjonijiet kollha ta’ proċessar li jinvolvu data personali li jitwettqu fi ħdan il-qasam tar-responsabbiltà tagħhom jikkonformaw mar-Regolament (KE) Nru 45/2001.
   2.   Meta jwettqu l-obbligu li jassistu lill-UPD u lill-KEPD fit-twettiq ta' dmirijiethom, il-kontrolluri għandhom jipprovdulhom informazzjoni, jagħtuhom aċċess għad-data personali u jwieġbu għall-mistoqsijiet fi żmien 20 jum tax-xogħol minn meta jirċievu r-rikjesta.
   3.   Il-kontrolluri għandhom jinfurmaw lill-UPD fil-ħin meta jirċievu talba għal aċċess għal, jew korrezzjoni, imblukkar, jew tħassir ta' data personali, jew fir-rigward tad-dritt tas-suġġett tad-data li jqajjem oġġezzjoni, jew kull ilment relatat ma’ kwistjonijiet ta’ protezzjoni tad-data.
   4.   Mingħajr preġudizzju għar-responsabbiltajiet tal-kontrolluri:
   
               (a)
            
            
               il-koordinaturi tal-protezzjoni tad-data għandhom jassistu lill-kontrolluri fil-qadi ta’ dmirijiethom, jew fuq talba tal-kontrolluri jew fuq l-inizjattiva tagħhom stess. Meta jagħmlu dan, il-kontrolluri tal-protezzjoni tad-data għandhom jikkollaboraw mal-persunal tal-kontrolluri, li għandhom jipprovdulhom l-informazzjoni meħtieġa. Dan jista’ jinkludi, skont id-diskrezzjoni tal-kontrollur relevanti, l-aċċess għal data personali pproċessata taħt ir-responsabbiltà ta' dak il-kontrollur;
            
         
               (b)
            
            
               il-koordinaturi tal-protezzjoni tad-data għandhom jassistu lill-UPD:
               
                           (i)
                        
                        
                           fl-identifikazzjoni tal-kontrollur relevanti ta’ operazzjonijiet ta’ proċessar relatati ma’ data personali;
                        
                     
                           (ii)
                        
                        
                           fl-ippromulgar tal-pariri tal-UPD u l-appoġġ għall-kontrollur taħt il-gwida tal-UPD;
                        
                     
                           (iii)
                        
                        
                           aspetti oħrajn tal-programm ta’ ħidma tal-UPD kif miftiehem bejn l-UPD u l-maniġment tal-koordinaturi tal-protezzjoni tad-data.
                        
                     
         Artikolu 7
   Proċedura ta’ notifika
   1.   Qabel ma jintroduċi operazzjonijiet ġodda ta’ proċessar relatati ma’ data personali, il-kontrollur relevanti għandu jinnotifika lill-UPD b’dan permezz tal-interfaċċja li tinsab onlajn li hija aċċessibbli permezz tal-paġni web tal-UPD fuq l-intranet tal-BERS. Kull operazzjoni ta’ proċessar li hija soġġetta għal verifika minn qabel skont l-Artikolu 27(3) tar-Regolament (KE) Nru 45/2001 għandha tiġi nnotifikata sew qabel ma tiġi introdotta sabiex tkun tista’ ssir verifika minn qabel mill-KEPD.
   2.   Il-kontrollur relevanti għandu jinforma minnufih lill-UPD dwar kwalunkwe bidla li taffettwa l-informazzjoni li tkun tinsab f’notifika diġà sottomessa lill-UPD.
   TAQSIMA 4
   
      DRITTIJIET TAS-SUĠĠETTI TAD-DATA
   
   Artikolu 8
   Reġistru
   Ir-reġistru miżmum mill-UPD skont l-Artikolu 26 tar-Regolament (KE) Nru 45/2001 għandu jservi bħala indiċi tal-operazzjonijiet kollha ta’ proċessar relatati ma’ data personali mmexxija fi ħdan il-BERS. Is-suġġetti tad-data jistgħu jużaw l-informazzjoni li tinsab fir-reġistru biex jeżerċitaw id-drittijiet tagħhom taħt l-Artikoli 13 sa 19 tar-Regolament (KE) Nru 45/2001.
   Artikolu 9
   Eżerċitar tad-drittijiet tas-suġġetti tad-data
   1.   Skont id-dritt tagħhom li jiġu infurmati b’mod xieraq dwar kwalunkwe proċessar tad-data personali tagħhom, is-suġġetti tad-data jistgħu javviċinaw lill-kontrollur relevanti biex jeżerċitaw id-drittijiet tagħhom skont l-Artikoli 13 sa 19 tar-Regolament (KE) Nru 45/2001, kif speċifikat hawn isfel:
   
               (a)
            
            
               dawn id-drittijiet jistgħu jiġu eżerċitati biss mis-suġġett tad-data jew mir-rappreżentant tagħhom li jkun debitament awtorizzat. Dawk il-persuni jistgħu jeżerċitaw kwalunkwe minn dawk id-drittijiet mingħajr ħlas;
            
         
               (b)
            
            
               it-talbiet biex jiġu eżerċitati dawn id-drittijiet għandhom jiġu indirizzati bil-miktub lill-kontrollur relevanti. il-kontrollur għandu jilqa' t-talba biss jekk l-identità tar-rikjedent u, jekk relevanti, l-intitolament tiegħu biex jirrappreżenta lis-suġġett tad-data jkunu ġew ivverifikati b’mod xieraq. Il-kontrollur għandu mingħajr dewmien jinforma lis-suġġett tad-data bil-miktub dwar jekk it-talba ġietx aċċettata jew le. Jekk it-talba tkun ġiet miċħuda, il-kontrollur għandu jinkludi r-raġunijiet għaċ-ċaħda;
            
         
               (c)
            
            
               il-kontrollur għandu, f'kull ħin fi żmien tliet xhur kalendarji minn meta jirċievi t-talba, jagħti aċċess skont l-Artikolu 13 tar-Regolament (KE) Nru 45/2001 billi jippermetti lis-suġġett tad-data biex jikkonsoluta dik id-data fuq il-post jew jirċievi kopja tagħha, skont kif jippreferi l-applikant;
            
         
               (d)
            
            
               is-suġġetti tad-data jistgħu jikkuntattjaw lill-UPD f’każ fejn il-kontrollur ma jirrispetta ebda waħda mill-iskadenzi stipulati fil-paragrafi (b) jew (c). F’każ ta’ abbuż ovvju minn suġġett tad-data fl-eżerċitar tad-drittijiet tagħhom, il-kontrollur jista’ jirreferi lis-suġġett tad-data lill-UPD. Jekk il-każ jiġi rriferut lill-UPD, dan tal-aħħar għandu jiddeċiedi dwar il-merti tat-talba u dwar il-passi li għandhom jittieħdu. F’każ ta’ nuqqas ta’ qbil bejn is-suġġett tad-data u l-kontrollur, iż-żewġ partijiet għandu jkollhom id-dritt li jikkonsultaw lill-UPD.
            
         2.   Il-membri tal-persunal jistgħu jikkonsultaw lill-UPD qabel ma jippreżentaw ilment lill-KEPD.
   Artikolu 10
   Eżenzjoni u restrizzjonijiet
   1.   Kemm-il darba l-UPD jkun ġie kkonsultat minn qabel, il-kontrollur jista’ jirrestrinġi d-drittijiet msemmija fl-Artikoli 13 sa 17 tar-Regolament (KE) Nru 45/2001 fuq il-bażi, u skont il-kundizzjonijiet, stipulati fl-Artikolu 20 tar-Regolament (KE) Nru 45/2001.
   2.   Kull persuna affettwata tista’ tistaqsi lill-KEPD biex japplika l-Artikolu 47(1)(c) tar-Regolament (KE) Nru 45/2001.
   Artikolu 11
   Investigazzjoni
   1.   Kull talba għal investigazzjoni taħt il-punt (1) tal-Anness għar-Regolament (KE) Nru 45/2001 għandha tiġi indirizzata lill-UPD bil-miktub.
   2.   L-UPD għandu jibgħat konferma li jkun irċieva t-talba lir-rikjedent fi żmien 20 jum tax-xogħol minn meta jirċieviha.
   3.   L-UPD jista’ jinvestiga l-kwistjoni fuq il-post u jitlob stqarrija bil-miktub mill-kontrollur relevanti. Il-kontrollur relevanti għandu jagħti r-risposta tiegħu lill-UPD fi żmien 20 jum tax-xogħol minn meta l-kontrollur jirċievi t-talba tal-UPD. L-UPD jista’ jistaqsi għal informazzjoni jew assistenza addizzjonali mingħand is-Segretarjat. Dik l-informazzjoni jew assistenza għandha tingħata fi żmien 20 jum tax-xogħol minn meta tiġi riċevuta t-talba tal-UPD.
   4.   L-UPD għandu jirrapporta lura lil min ikun għamel it-talba fi żmien tliet xhur kalendarji minn meta tiġi riċevuta t-talba.
   TAQSIMA 5
   
      DĦUL FIS-SEĦĦ
   
   Artikolu 12
   Dħul fis-seħħ
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali tal-Unjoni Ewropea.
   
      Magħmul fi Frankfurt am Main, it-13 ta’ Lulju 2012
      
         
            Il-President tal-BERS
         
         Mario DRAGHI
      
   
   
      (1)  ĠU L 8, 12.1.2001, p. 1.